በተያዘው 2013 በጀት ዓመት ከቱሪዝም ዘርፍ ከሦስት ቢሊዮን ብር በላይ ገቢ ለመሰብሰብ ማቀዱን የአማራ ክልል ባህልና ቱሪዝም ቢሮ አስታወቀ፡፡
ባሕር ዳር፡ መስከረም 13/2013ዓ.ም (አብመድ) ከ400 በላይ የመስህብ ሀብቶችና መዳረሻ ቦታዎችን ለቱሪዝም ገበያ ክፍት ለማድረግ መወጠኑንም አስታውቋል፡፡በባሕር ዳር የአስጎብኚዎች ማኅበር ሊቀ መንበር ማስተዋል ዘለቀ በአማራ ክልል እንዳለው የመስህብ ሀብት ባህልና ቱሪዝም ቢሮ ራሱ ተጠቃሚ እንዳለሆነ ተናግረዋል፡፡ ከጎብኚዎች ዕይታ ውጭ የሆኑ በአዲስ ይለማሉ ተብለው የሚታሰቡ መዳረሻ ቦታዎች ላይ የመሠረተ ልማት መስፋፋት ትኩረት ተሰጦበት መሠራት እንዳለበት ሊቀ መንበሩ አሳስበዋል፡፡የመስህብ ስፍራዎችን ለጎብኚዎች በማስተዋወቅና በመሸጥ በኩል ድክመት እንዳለ በማስታወቅ በሀገር ዓቀፍ ደረጃ ከተቋቋሙ አስጎብኚ ተቋማት ጋር በመቀናጀት መጠነ ሰፊ እንቅስቃሴ ማከናወን እንደሚቻል አቶ ማስተዋል አመላክተዋል፡፡ ባህልና ቱሪዝም ቢሮ ከአስጎብኚዎችና ባለድርሻ አካላት ጋር ተቀራርቦ በመመካከር በኩልም ብዙ እንደሚጠበቅበት ጠቅሰዋል፡፡በአማራ ክልል ባህልና ቱሪዝም ቢሮ የቱሪዝም ልማት ዳይሬክተር መልካሙ አዳም በክልሉ ተዘውትረው የሚጎበኙ ስፍራዎች ከ45 እንደማይበልጡ አሳውቀዋል፡፡ በቢሮው የ10 ዓመት መሪ ዕቅድ መሠረት ግን ከ400 በላይ የመስህብ ሀብቶችና መዳረሻ ቦታዎችን ለቱሪዝም ገበያ ክፍት ለማድረግ መወጠኑን ዳይሬክተሩ አስገንዝበዋል፡፡በ2013 በጀት ዓመት ከ30 በላይ በአዲስ ለሚለሙት መዳረሻ ስፍራዎች 345 ኪ.ሜ መንገድ ዝርጋታ፣ የኤሌክትሪክ ኃይል አገልግሎትና የንጹሕ መጠጥ ውኃ እንዲሟላላቸው መታቀዱን አቶ መልካሙ አስረድተዋል፡፡ ለአብነት በኦሮሞ ብሔረሰብ አስተዳደር የሚገኘው የሾንኬ መንደር እና በምዕራብ ጎንደር ዞን የሚገኘ አልጣሽ ብሔራዊ ፖርክ መሠረተ ልማት ይሟላላቸዋል ከተባሉት ውስጥ ይመደባሉ፡፡መሠረታዊ የሆኑ መሠረተ ልማቶች እንዲሟሉ ተግባርና ኃላፊነት ከተሰጣቸው የመንግሥት ተቋማት ጋር የመግባቢያ ሰነድ በመፈራረም እየተሠራ ስለመሆኑ አቶ መልካሙ ጠቁመዋል፡፡ ሌላው በመስህብ መዳረሻዎች ከጎብኝዎች በሚሰበሰብ ገንዘብ መሠረተ ልማት ማሟላት በቀጣይ በትኩረት እንደሚሠራ አቶ መልካሙ አስረድተዋል፡፡ ለአብነት ግሸን ደብረ ከርቤ በየዓመቱ ከሚገኘው ጎብኚ ገንዘብ በመሰብሰብ ለእንግዳው አስፈላጊ መሠረተ ልማቶች ግንባታ ላይ ለማዋል ሐሳብ እንዳለ አንስተዋል፡፡